Akademický senát STU

10.04.2017

BOD

**Návrh na založenie inej právnickej osoby**

Predkladá: **prof.** **Ing. Robert Redhammer, PhD.**

rektor

Vypracoval: **JUDr. Marcela Haladejová**

právny a organizačný útvar

Zdôvodnenie: Postup podľa vnútorného predpisu Slovenskej technickej univerzity v Bratislave „Pravidlá vkladania peňažných vkladov alebo nepeňažných vkladov STU do iných právnických osôb“ číslo 6/2007-N zo dňa 19. 11. 2007.

Návrh uznesenia: Akademický senát STU prerokoval návrh na založenie inej právnickej osoby

A) bez pripomienok

B) s pripomienkami

a odporúča predmetný materiál predložiť Správnej rade STU na vyjadrenie predchádzajúceho písomného súhlasu so zámerom rektora na právne úkony, ktorými chce STU založiť inú právnickú osobu a vložiť do nej peňažný vklad vo výške 5 tis. €.

**Prvá časť**

**Dôvodová správa**

1. Slovenská technická univerzita v Bratislave (ďalej len „STU“) má záujem prehĺbiť sociálnu politiku pre svojich zamestnancov a/alebo študentov STU, a to zriadením materskej školy. Zriadením materskej školy sa vytvorí jeden z predpokladov pre skorší návrat zamestnanca/študenta do zamestnania/štúdia a súbežnú starostlivosť o dieťa v predškolskom veku.
2. STU ako verejná vysoká škola, ktorej poslaním je poskytovanie vysokoškolského vzdelávania a tvorivého vedeckého bádania alebo tvorivej umeleckej činnosti nie je oprávnená priamo zriadiť materskú školu.
3. STU je však oprávnená v súlade s § 4 ods. 2 zákona č. 176/2004 Z. z. o nakladaní s majetkom verejnoprávnych inštitúcií (...) v znení neskorších predpisov v spojení s § 41 ods. 1 písm. d) zákona č. 131/2002 Z. z. o vysokých školách a o zmene a doplnení niektorých predpisov v znení neskorších predpisov (ďalej len „zákon č. 131/2002 Z. z.“) založiť inú právnickú osobu.
4. Podľa § 19 ods. 2 písm. e) zákona č. 596/2003 Z. z. o štátnej správe v školstve a školskej samospráve a o zmene a doplnení niektorých zákonov v znení neskorších predpisov (ďalej len „zákon č. 596/2003 Z. z.“) materskú školu môže zriadiť aj iná právnická osoba, t. j. nielen obec, samosprávny kraj, okresný úrad v sídle kraja, štátom uznaná cirkev alebo náboženská spoločnosť. V takomto prípade ide o súkromnú materskú školu v zmysle § 19 ods. 3 zákona č. 596/2003 Z. z.
5. Z predtým uvedených dôvodov STU navrhuje **založiť inú právnickú osobu, ktorá bude zriaďovateľom súkromnej materskej školy**.
6. Materské školy, ktoré sú zaradené do siete škôl a školských zariadení, **majú právo** **na zabezpečenie financovania** podľa zákona č. 597/2003 Z. z. o financovaní základných škôl, stredných škôl a školských zariadení v znení neskorších predpisov, pričom zo štátneho rozpočtu sa zabezpečuje financovanie súkromných škôl podobne ako pri verejných školách.

**Druhá časť**

**Založenie inej právnickej osoby**

1. Podľa § 41 ods. 1 písm. d) zákona č. 131/2002 Z. z. „Správna rada verejnej vysokej školy dáva predchádzajúci písomný súhlas s návrhom rektora na právne úkony, ktorými chce verejná vysoká škola založiť inú právnickú osobu alebo vložiť peňažný vklad do nej“.
2. Na založenie inej právnickej osoby STU mieni použiť peňažný vklad vo výške 5 tis. € na jej základné imanie. Iná právnická osoba bude dcérskou spoločnosťou STU.
3. Podľa bodov 3 až 5 vnútorného predpisu Slovenskej technickej univerzity v Bratislave „Pravidlá vkladania peňažných vkladov alebo nepeňažných vkladov STU do iných právnických osôb“ číslo 6/2007-N zo dňa 19. 11. 2007 návrh na peňažný vklad a tiež návrh na založenie inej právnickej osoby sa predkladá nasledovným grémiám STU:

* vedenie STU
* kolégium rektora (nepovinné, avšak je záujem návrh predložiť aj na kolégium rektora)
* ak sa návrh týka zdrojov, ktorými disponuje fakulta, akademický senát fakulty
* Akademický senát STU
* Správna rada STU.

1. Po schválení v Správnej rade STU rektor uloží príslušným organizačným zložkám zrealizovať úkony súvisiace so založením inej právnickej osoby a peňažným vkladom do nej.

**Tretia časť**

**Iná právnická osoba**

1. Právna forma:

spoločnosť s ručením obmedzeným

1. Názov:

STU – Centrum služieb, s. r. o.

1. Sídlo:

Bernolákova 2761/1, 811 07 Bratislava

alternatívne:

Vazovova 2757/5, 812 43 Bratislava

1. Základné imanie:

5 000 €

1. Jediný spoločník:

Slovenská technická univerzita v Bratislave

Vazovova 5, 812 43 Bratislava

IČO: 00397687

1. Predmety podnikania, správcu vkladu, konateľov, kontrolné orgány a ostatné:

určí zakladateľská listina

predpokladajú sa voľné živnosti

1. Konatelia:

traja

konanie v mene spoločnosti: dvaja spoločne